PREIĻU NOVADA BĒRNI

# Nensija Dārta Nensijai Dārtai ir smaga diagnoze, galvas smadzeņu anomālija, spastiskā tetraparēze, motorās attīstības aizture un centrālais nervu sistēmas bojājums. Kā rezultātā tiek kavēta viņas garīgā un fiziskā attīstība. Nensija 4 gados sāka staigāt patstāvīgi, bet ārsti deva sliktas prognozes, ka viņa nekad nespēs staigāt. Bet mēs nepadevāmies un gribējām pierādīt, ka viņi kļūdās. Tagad Nensijai Dārtai ir jau 15 gadi, mācās 6. klasē kopā ar audzēkņiem kuriem nav attīstības traucējumi. Šī viņai ir nebijusi pieredze, bet sokas viņai ļoti labi, jo dodas uz skolu katru dienu ar prieku. Bērni ar viņu ļoti labi apietas, un tas viņu ļoti saista un dod prieku. Ar sajūsmu dodas uz stundām un nodarbībām ar speciālistiem. Viņas sapnītis ir **akvārijs ar zivtiņām**, lai viņa varētu relaksēties pēc garām dienām skolā un nodarbībās. Bet, protams, mēs kā vecāki jau ļoti vēlētos atsākt doties pie osteopāta, kas nav lēti. Bet ar jūsu palīdzību mēs to kopā varētu atsākt darīt. *Nensijas Dārtas mamma*

# Jēkabs

Jēkabs ir septiņgadīgs zēns, kuram ir bērnības autisms. Piedzima vesels, attīstījās pilnvērtīgi un ļoti vēlējās izzināt šo pasauli. Ap divu gadu vecumu mūs vecākus sāka pārņemt bažas par to, ka kaut kas viņa tālākajā attīstībā sāk bremzēt, jo neattīstījās valodas prasmes atbilstoši vecumam un parādījās reizēm īsti neizskaidrojami emociju uzplūdi. Daudzu pārbaužu rezultātā apstiprinājās diagnoze, un šobrīd turpinām pakātot ikdienu, lai maksimāli Jēkabam palīdzētu iemācīties dzīvot pēc šīs pasaules likumiem. Jēkabs ir ļoti mīļš un pozitīvi noskaņots. Ja smejas, tad no sirds. Jēkabam ļoti patīk veidot interesantas LEGO konstrukcijas. Viņš var stundām ilgi koncentrēties uz detaļām un veidot brīnišķīgus iztēles projektus. Tāpat viņam, protams, patīk skatīties multenes, kas palīdz viņam izprast pasauli un izklaidē. Viņš dzīvo ārpus pilsētas, klusā, mierīgā vietā, kur apkārt nav citu bērnu. Tas nozīmē, ka vienīgais spēļu biedrs ir vecākā māsa, ja izdodas viņu pierunāt uz kādām aktivitātēm. Jēkabs vienmēr izbauda laiku ārā, taču bieži vien viņam pietrūkst iespēju spēlēties ar citiem bērniem. Lai Jēkabs varētu vairāk aktīvi pavadīt laiku brīvā dabā, viņš priecātos par dažādiem **āra spēļu elementiem**, piemēram, **aktīvā siena, šūpoles un citas interaktīvas spēles**, kas ļautu viņam attīstīt savu fizisko spēju koordināciju un piedzīvot jaunus, jautrus brīžus.

*Jēkaba mamma*

# Anete

Anete ir 3 gadus jauna meitene, kas kopā ar vecākiem, brāli un māsu savu ikdienu pavada Sīļukalna pagastā. Viņa ir atvērta, dzīvespriecīga, vienmēr smaidīga, tāpat labprāt apmeklē dārziņu, kas atrodas netālu esošajos Varakļānos. Doties uz skolu viņai ir svarīgs notikums – tam meitene velta īpašas rūpes, jo katru rītu krietns laika sprīdis tiek pavadīts meklējot šīs dienas īsto un vienīgo apģērbu komplektu, kas priecēs gan pašu, gan skolasbiedrus. Pārrodoties mājās meitene noteikti samīļos ikvienu ģimenes locekli un tad kopā ar tēti dosies celt LEGO kluču sapņu pilis.

Diemžēl pagājušajā vasarā ap skaistajām sapņu pilīm savilkās bieza migla, Anetei un viņas vecākiem vasara izvērtās īpašu rūpju pilna – meitenei tika konstatēta vājdzirdība. Šobrīd notiek aktīvs rehabilitācijas process, kur kopā ar Dzirdes rehabilitācijas centra personāla atbalstu meitenei tiek nodrošinātas logopēda nodarbības, dažādas fizikālās procedūras un silto smilšu nodarbības. Maziem soļiem, kopīgā sadarbībā tiek uzlabota šī brīža diagnoze.

Mēs visi ticam, ka jau pavisam drīz Anete skaidri dzirdēs brāļa dziedātās dziesmas un māmiņas – “es tevi mīlu”.

Taču noteikti arī šobrīd ir kāda lieta, kas Anetes mazajai sirsniņai liktu gavilēt – meitene ļoti vēlas **skaistu, pati savu lauku mājiņu**, kurā pavadīt bezrūpīgās vasaras dienas, aizmirstot ikdienas saspringto grafiku un ļaujoties īstai un bezbēdīgai bērnībai.

*Anetes mamma*

# Maksims

Mani sauc Maksims, man ir 5 gadi. Man ir uzstādīta diagnoze autisms. Es esmu mīļš, aktīvs puika. Ikdienā es apmeklēju pirmskolas izglītības iestādi, braucu uz man nepieciešamajām nodarbībām, lai uzlabotu veselību un iemācītos daudz visādu prasmju, kuras nepadodas. Man ļoti patīk iet ārā šūpoties šūpolēs, braukt no kalniņiem. Vasarā patīk spēlēties smiltiņās ar dažādām smilšu formiņām. Man patīk žurnāli, grāmatas, patīk spēlēt bumbu. Man labi sanāk krāsot, visvairāk es mīlu zīmēt ar ūdenskrāsām Tur es varu izpausties. Mans sapnītis būtu uzlabot veselību, attīstīt savu valodiņu. Lai es varētu pateikt ko vēlos, lai mani apkārtējie saprastu. Ļoti nepieciešamas manu **veselību atbalstošas nodarbības** (ABA terapija vai silto smilšu nodarbības).

# Inga

Meitene mācās Rudzātu speciālajā internātpamatskolā. Viņai ir 14 gadi. Inga no dzimšanas nestaigā un nerunā. Viņai patīk dažādas mantas, speciālas puzles ar attēliem, kur jāatrod tāds pats attēls. Tādā veidā mācām uzlabot atmiņu. Bērnam interešu ir daudz, bet ir grūti saprast, jo nevar pateikt un paskaidrot. Man kā mammai tas ir ļoti sāpīgi. Meitenei interesē multenes, grāmatas ar attēliem un skaņām un patīk mūzika. Inga ir jautra, dzīvespriecīga, patīk, ja viņai visu laiku izrāda uzmanību. Meitenei ir epilepsija ar tai izrietošām smagām sekām.

Meitenes sapnis ir **jauns dīvāns**, jo daudz laika viņa pavada sēžot vai guļot. Otrs, kas Ingai būtu nepieciešams, ir **televizors**, jo kā jau rakstīju, viņai patīk skatīties multfilmas.

*Ingas mamma*

# Eliass

Eliass ir 13 gadi, mācās 4. klasē. Mīļākā stunda skolā ir sports. Zēnam patīk vieglatlētikas disciplīnas – skriešana un lekšana. Eliasam patīk dzīvnieki. Patīk dzīvnieciņus vērot un samīļot. Viņš gan lasa sociālajos tīklos pieejamo informāciju, gan to apkopo. Zēnam patīk arī dziedāt.

Eliasam no dzimšanas ir garīgās attīstības traucējumi. Viņš nevar koncentrēties, skolā ir vajadzīga individuāla pieeja. Grūtības sagādā informācijas uztveršana un savu domu pasniegšana citiem. Eliasu visu laiku pavada trauksme, nervozitāte, tāpēc regulāri jālieto zāles. Zēna sapnis ir **mobilais telefons**, kas ļautu internetā lasīt visu par dzīvniekiem un viņš būtu sazvanāms.

# Adrians

Adrians ir 11 gadus vecs zēns, kuram ir autisms. Viņš ir vecākais no trim brāļiem, un ģimene ir viņa drošā pasaule un atbalsts ikdienā. Adrians dzīvo parastu dzīvi kā visi bērni, bet dēļ autisma viņš pasauli uztver un izzina īpašā veidā, kas atšķiras no ierastā. Zēnam ir apgrūtinātas sociālās prasmes un mācību process skolā, taču Adrianam ir augstas vizuālā intelekta spējas, kas ir apdāvinātības līmenī, un īpašas intereses. Viņš aizraujas ar datorprogrammām un animāciju, kas ir īpaši aktuāli pēdējo 2 gadu laikā. Lai spertu soļus tuvāk savam sapnim - kļūt par datorprogrammētāju - Adrians priecātos par **savu datoru**, kas varētu būt labs sākums jaunu prasmju apguvei. Adrians pats vēlas mācīties un attīstīties savā izvēlētajā laukā, sākumā apgūstot bērniem draudzīgu programmēšanas platformu, kas ļautu viņam veidot vienkāršas animācijas un spēles. Pāris radošie darbiņi – mazi animēti stāstiņi jau ir tapuši, izmantojot citas ierīces.

Zēns mācās iekļaujošās izglītības programmā, apmeklē stundas klātienē un mājmācībā. Adrians mācību procesā arī bieži izvēlas pildīt skolas darbus digitālajās platformās, piemēram, soma.lv vai uzdevumi.lv. Adrians runā, lasa un raksta, bet viņam datorā veicamais darbs ir prioritārs, tā kā viņa vizualizācijas spējas vairāk attīstītas nekā verbalizētās, tāpēc viņš labprātāk mācās ar ierīču starpniecību un sasniedz labus rezultātus. Arī mācībās dators būtu ļoti liels atbalsts un iespēja apgūt izglītības programmā nepieciešamo.

Adrians un viņa ģimene ir pateicīgi ikvienam līdzcilvēkam, pedagogam un speciālistam viņa dzīves ceļā, kas atbalsta viņa attīstību, mācības, pašizpausmi, radošumu un talantus, lai viņš būtu spējīgs rūpēties par sevi, mācīties ikdienas prasmes un nākotnē dzīvotu patstāvīgi un veiksmīgi. Adrians turpina sapņot par pasauli, kur viņa uzvedība un vajadzības tiek saprastas, un viņš atradīs savam sapnim, mērķim un spējām iespējas šo aicinājumu sagatavot un realizēt, kas dos iespēju viņam justies iekļautam, vērtīgam un nozīmīgam. Šīs īpašās intereses datorzinātnēs un Adriana sapnis var kļūt par būtisku perspektīvu, lai Adrians kļūtu par ekspertu savā izvēlētajā jomā.

*Adriana mamma*

# Ralfs

Ralfs ir 10 gadus vecs zēns. Viņš ir ļoti atraktīvs un sportisks. Patīk darboties ar bumbu, īpaši patīk spēlēt tautas bumbu. Puikam patīk darboties ar puzlēm. Ralfam ir iedzimta vāja garīgā atpalicība. Vēl zēnam ir epilepsija, kuras lēkmes pateicoties rūpīgai ārstēšanai ir mazinājušās. Viņam visu laiku regulāri jālieto zāles. Sakarā ar veselības problēmām ir apgrūtināta mācību procesa apguve. Neskatoties uz visām grūtībām, Ralfs ir cīnītājs. Zēna sapnis ir **velosipēds**. Ralfs ir izaudzis un vecais velosipēds nav lietojams. Atrašanās svaigā gaisā un sportiskās aktivitātes pozitīvi ietekmē gan fizisko, gan garīgo veselību, kas dotajā brīdī ir ļoti svarīgi.

LĪVĀNU NOVADA BĒRNI

# Maksims

Es esmu Maksims Cvetkovs. Man ir 15 gadi. Es esmu bērns invalīds no bērnības ar dzirdes traucējumiem. Mācos speciālajā internātskolā Daugavpilī. Visu laiku sapņoju par **konstruktoru LEGO**, bet, ja ir tāda iespēja, mans brīnumu sapnis ir **jauns dators**. Nevajag dārgu, var būt vienkāršāks, bet tas palīdzētu man tālāk mācīties. Būtu ļoti pateicīgs, jo visu laiku sapņoju par to. Paldies jums, ja sapnis piepildīsies.

# Milena

Sveicināti, es esmu Milena. Ja godīgi jāsaka, es negribēju rakstīt šo vēstuli, tāpēc ka es domāju, ka tas ir joks. Bet mamma pateica, ka vajag pamēģināt.

Manā dzīvē bija viens nepatīkams gadījums, pus gadu, drusciņ vairāk es gulēju slimnīcā. Man bija Hodžkina limfoma. Man ļoti paveicās, ka es izveseļojos, man tagad ir remisija, un es ļoti bieži braucu uz slimnīcu pie ārstiem. Es ļoti baidos, ka slimība var atgriezties.

Man ļoti patīk *anime* Manga. Aizraujos jau 5 gadus, man ļoti patīk daudzie stāsti, gandrīz es ar viņiem dzīvoju. Mans mīļākais varonis Denki Kaminari. Man liekas, ka viņš ir ļoti līdzīgs man. Arī es ļoti gribētu salasīt lielu kolekciju *anime* varoņus. Vēl man ļoti patīk dzīvnieki - kaķi, suņi, bet visvairāk patīk zirgi. Viņi ir ļoti lieliski dzīvnieki. Man bija sapnis par zirgiem. Būt ar viņiem kopā skaistā pļavā un aizmirsties no visām problēmām. Es **gribu iemācīties jāt ar zirgiem**. Man ļoti gribās, lai tas sapnis piepildās.

Pirms slimības es biju ļoti aktīva meitene, es nodarbojos ar vieglatlētiku, braucu ar velosipēdu un ar skūteri. Slimības dēļ es pārtraucu visas sporta aktivitātes. Bet tagad pa drusciņai es atgūstu spēkus un tāpēc es gribētu **jaunu sporta velosipēdu**, jo vecais vairs nav lietojams.

Ja jūs izlasīsiet manu vēstuli, liels jums paldies.

*Milena*

# Elīna

Elīnai ir 12 gadi, agrāk dzīvoja Rīgā, bet tagad Līvānu novadā. Pamatdiagnoze ir vidēji smaga garīgā atpalicība, būtiskas uzvedības pārmaiņas, neorganiska enurēze, hiperkinētiski uzvedības traucējumi. Kā arī nespēja iegūt fizioloģisku kontroli pār zarnu trakta funkcijām.  
Meitenei garšo čipsi, cīsiņi un Coca-cola. Mācās mājmācībā  Rīgas 2. pamatskolas 5. klasē un apmeklē nodarbības biedrībā “Baltā māja” Līvānos. Mazgāšanās notiek ar mammas palīdzību. Tualete - pamperos. Mājas kārtošana vai ēdiena gatavošanā iesaistīt nav iespējams. Patīk internetā ar draudzeni spēlēt tiešsaistes spēles. Mājās ir mājdzīvnieki.  Stresa situācijās ir agresīva pret sevi - sev sit, plēš matus. Viņa sapņo par jaunu **planšetdatoru**.

# Samirs

Samirs Čubrevičs ir 5 gadus vecs aktīvs puika. Samirs piedzima pavisam maziņš, vien 1 200 g smags. Noteikta arī diagnoze - autisms. Zēns apmeklē specializēto bērnu dārzu. Samiram patīk mūzika un šķirstīt grāmatiņas ar mūzikas skaņām. Samirs ir īpašs un ļoti enerģisks puika, viņš lauž mēbeles, lēkā pa gultām, trenē muskuļus.  Tāpat viņš labprātāk ēd ar rokām. Viņam ir autismam raksturīgās  īpatnības, kas prasa īpaši drošu vidi. Tāpēc viena no grūtībām, ar ko saskaras ģimene, ir mēbeļu ilgtspēja. Bērns ir tik enerģisks, ka parastās mēbeles ātri tiek sabojātas, tāpēc ģimene vēlas iegādāties **īpaši izturīgu gultu un kumodi**, kas kalpotu ilgtermiņā.

*Samira mamma*